באוגוסט 2016 הקים בראיינט עם שותפו העסקי ג'ף סטייבל את Bryant-Stibel, קרן הון סיכון שהתמקדה במספר תחומים, בהם מדיה, דאטה, גיימינג וטכנולוגיה. השניים גייסו 100 מיליון דולרים כמימון התחלתי.
ב-4 במרץ 2018 זכה בראיינט, יחד עם הבמאי גלן קין , בפרס אוסקר לסרט המונפש הקצר הטוב ביותר עבור הסרט "כדורסל יקר". הייתה זו הזכייה הראשונה של כדורסלן מקצועי בפרס אוסקר. הסרט מבוסס על מאמר שכתב בראיינט לעיתון פליירס טריביון תחת הכותרת "Dear Basketball" ובו הודיע על פרישתו מקריירת הכדורסל. החל משנת 2018 החלה גם להופיע ב-ESPN הסדרה "Detail" שכתב, הפיק והנחה; במסגרת התוכנית הציג ניתוחים של משחק הכדורסל, ושל מהלכים ושחקנים ספציפיים.
באוגוסט 2018 רכשה חברת קוקה-קולה מניות מיעוט בחברת בודי-ארמור, אשר בבעלותו של ברייאנט 10% ממניותיה. מחיר העסקה משקף לנתח של בראיינט בחברה שווי של כ-200 מיליון דולר ותשואה של יותר מ-3,200% בתוך קצת יותר מארבע שנים. שווי הנכסים שבראיינט השאיר אחרי מותו מוערך בשני מיליארד דולר.
אלבום ראפ.
בשנת 2000 הקליט בראיינט אלבום בשם "Visions" (בעברית: "חזיונות") ובו 16 פזמונים בסגנון גנגסטה ראפ. בהקלטת האלבום השתתפו נאז, 50 סנט, ביני סיגל , בלאק ת'אוט ודסטיניז צ'יילד. הוידאו קליפ של סינגל הבכורה מן האלבום, בשם "K.O.B.E" ובהשתתפות טיירה בנקס, לא נחל הצלחה גם אחרי שבראיינט ביצע את הסינגל בהופעה חיה בערב משחק האולסטאר של ה-NBA, וחברת "קולומביה רקורדס" גנזה את האלבום.
כמחווה לציון צירופו של בראיינט להיכל התהילה, ב-12 במאי 2021 שוחרר קישור להורדת האלבום בחשבון "On Thin Ice" באתר דיסקורד, ולאחר מכן הופצו כל שירי האלבום בחשבון הטוויטר "On Thin Ice".
פרשיות.
בקיץ 2003 נעצר בראיינט בעקבות תלונת אונס שהוגשה על ידי צעירה בת 19, עובדת בבית מלון שבו שהה בראיינט לקראת ניתוח ברך שעמד לעבור. עובדת המלון טענה שבראיינט אנס אותה בחדרו ב-1 ביולי, בלילה שלפני הניתוח. בראיינט הודה שהיו ביניהם יחסי מין, אך דחה את הטענות לאונס. התלונה פגעה במוניטין של בראיינט, והביאה להפסקת חוזי פרסום שלו עם נוטלה ומקדונלד'ס. בספטמבר 2004 נסגר התיק הפלילי בשל החלטתה של המתלוננת לא להעיד נגד בראיינט במשפט, ובראיינט התנצל בפני המתלוננת. היא הגישה תביעה אזרחית נפרדת נגדו, ובמרץ 2005 היא יושבה ביניהם בפרטיות.
באפריל 2011 הטילה הנהלת ה-NBA על בראיינט קנס בסך 100,000 דולר, עקב התבטאות הומופובית שלו כלפי שופט.
מותו.
בבוקר 26 בינואר 2020 יצא מסוקו הפרטי של קובי בראיינט, מדגם סיקורסקי S-76B , משדה התעופה ג'ון ויין במחוז אורנג' שבקליפורניה. על המסוק היו תשעה אנשים – בראיינט, בתו בת ה-13 ג'יאנה, חברותיה לקבוצת הכדורסל והוריהן (בהם מאמן הבייסבול ג'ון אלטובלי ובני משפחתו), מאמנת הכדורסל כריסטינה מאוסר (Christina Mauser), והטייס ארה זובאיאן (Ara Zobayan). הקבוצה טסה לאקדמיית הממבה (Mamba Academy) של בראיינט לאימון כדורסל. בשל מזג אוויר סוער, שכלל ערפל וגשם, קורקעה מרבית התנועה האווירית באזור באותו יום, כולל יחידות הסיוע האווירי של משטרת לוס אנג'לס. המסוק פנה דרומה, לכיוון הרי קליפורניה, וכעבור זמן מה התרסק בצלע הר בקלבסס שבקליפורניה, כ-48 קילומטרים צפון-מערבית למרכז לוס אנג'לס, החל לעלות באש וכל נוסעיו נהרגו. קובי וג'יאנה הותירו מאחוריהם את אם המשפחה, ונסה, ושלוש בנות, אחיותיה של ג'יאנה.
מארק קיובן, בעליה של דאלאס מאבריקס, הודיע בעקבות מותו של בראיינט כי שחקני הקבוצה לא ילבשו יותר את המספר 24. בעקבות מותו, במשחקי ה-NBA הקדישו 24 שניות דומייה, כמחווה למספר 24 שלבש בראיינט. בכמה קבוצות החליטו השחקנים, ביוזמתם ובהסכמת השופטים, לעבור על חוק 24 השניות בהתקפה ועל חוק 8 השניות למעבר חצי המגרש, גם כן כמחווה לבראיינט שלבש גם את גופייה מספר 8 בתחילת הקריירה שלו; גם בישראל בוצעה מחווה זאת.
בטקס פרסי גראמי ה-62, שהתקיים בסטייפלס סנטר – אולמו הביתי של בראיינט לאורך מרבית הקריירה (מ-1999 עד פרישתו) – ביום מותו, התקיימו מחוות מאולתרות לזכרו, בין היתר גם הביצוע של מנחת הטקס אלישיה קיז ושלישיית "בויז טו מן" לשיר "It's So Hard to Say Goodbye to Yesterday", ואף התאורה על שתי הגופיות התלויות של בראיינט על תקרת האולם.
ב-7 בפברואר נקברו קובי וג'יאנה בראיינט בלוויה פרטית בבית הקברות פסיפיק ויו (Pacific View Memorial Park) בעיר ניופורט ביץ' . טקס זיכרון ציבורי נערך בסטייפלס סנטר ב-24 בפברואר. תאריך הטקס נבחר על מנת להנציח את זכרם של קובי וג'יאנה דרך המספרים איתם שיחקו בכדורסל – מספר 24 (של קובי בלייקרס) ומספר 2 (של ג'יאנה ב"אקדמיית הממבה" אותה אימן קובי בעצמו).
תארים.
בשנת 2009 נבחר בראיינט לשחקן העשור ב-NBA מטעם המגזין "ספורטינג ניוז".
בתחילת פברואר 2012 עקף בראיינט את חבר קבוצתו לשעבר, שאקיל אוניל, ברשימת הקלעים המובילים בתולדות ה-NBA. בראיינט עקף את אוניל בדרך לקלעי החמישי בהיסטוריה של ה-NBA עם 28,160 נקודות. בשנת 2012 קובי קלע את הנקודה ה-30,000 שלו והפך לשחקן הצעיר ביותר שעשה זאת.
קובי בריאנט
חוזה גספר רודריגז דה פרנסיה
משחק ילדים (סדרת סרטים)
משחק ילדים (באנגלית: Child's Play) הוא זיכיון סרטי אימה פופולריים, המורכב משבעה סרטי קולנוע וחוברות קומיקס. הסרט הראשון בסדרה צולם ב-1988, והאחרון (סרט שלא קשור לסדרת הסרטים המקורית) ב-2019. הדמות הראשית בסדרת הסרטים הוא צ'אקי, רוצח סדרתי שהעביר את נשמתו באמצעות קמע לבובת "בחורים טובים" (Good Guy doll). שלושת הסרטים הראשונים בסדרה שמרו על פן אימתי, בעוד הרביעי והחמישי נטו לכיוון קומדיה שחורה.
שמו של הרוצח צ'ארלס לי ריי לקוח משמותיהם של הרוצחים הידועים לשמצה צ'ארלס מנסון, לי הארווי אוסוואלד וג'יימס ארל ריי. דמותו הבדיונית הפכה לאייקון ידוע בשנות ה-80 והצטרפה לדמויות מוכרות כג'ייסון וורהיס, פרדי קרוגר ומייקל מאיירס.
עלילת הסרטים.
משחק ילדים (1988).
רוצח סדרתי ערמומי בשם צ'ארלס לי ריי נפצע מירי על ידיי השוטר בלש מייק נוריס באופן קשה וגוסס, כאשר הוא בורח מהמשטרה ופורץ לחנות צעצועים מקומית, שם הוא משתמש בכישוף וודו ומעביר את נשמתו לאחת מבובות "גוד גייז" כניסיון שהתברר כמוצלח לחיות מחדש ולהמשיך לבצע מעשיות רשע. למחרת, אנדי בארקלי בן ה-6 חוגג את יום הולדתו, ומבקש מאמו קרן שתקנה לו בובת "בחורים טובים". אמו, שמרוויחה בקושי במקום עבודתה, משיגה את הבובה שרדופה על ידי צ'ארלס לי ריי מקבצן רחוב, ומכאן הצרות מתחילות בבית משפחת בארקלי. לבסוף צ'אקי מובס בכך שאחרי שהצליחו לרטש אותו אך שרד עוד זאת, נורה כדור אקדח אל חזהו, מה ש-"הרג" אותו.
הסרט יצא לאקרנים ב-1988 בבימויו של טום הולנד ומככבים בו אלכס וינסנט כאנדי בארקלי, קתרין היקס כקרן בארקלי, כריס סרנדון כבלש מייק נוריס, דיינה מנוף כמגי פטרסון, טומי סוורדלו כג'ק סנטוס, ניל גיונטולי כאדי קאפוטו, ג'ק קולבין כדוקטור ארדמור ובראד דוריף כצ'ארלס לי ריי/קולו של צ'אקי.
משחק ילדים 2 (1990).
שנתיים לאחר מאורעות הסרט הראשון, אנדי בארקלי בן ה-8 נשלח למשפחה אומנת, בעוד אמו עוברת טיפולים פסיכולוגיים. בינתיים, במטרה להציל את מוניטין חברת "גוד גייז", לקחו כמה מעובדי החברה בראשות המנכ"ל סוליבאן את שרידי הבובה שהייתה רדופה, מכינים אותה מחדש וכך היא קמה לתחייה ונרדפת מחדש על ידי רוחו של צ'ארלס לי ריי. לאחר שצ'אקי מברר בעזרת העובדת הסוציאלית של אנדי היכן הוא גר (בשיחה טלפונית בה הוא מצליח לעבוד עליה כשהוא מתחזה להיות "דוד" שלו), הוא פוסע את דרכו לעבר בית הזוג סימפסון שמגדלים באומנה את אנדי יחד עם הבחורה קייל שאף היא אצלם, במטרה להשלים את מזימתו.
לבסוף, צ'אקי מובס בכך שתוך כדי שנתקע במפעל ייצור בובות ה-"גוד גייז", אורבים לו אנדי וקייל, ושופכים עליו חומר פלסטי מותך בטמפרטורה גבוהה במיוחד, ואחר כך גם תקעו בפיו צינורית עם לחץ אוויר דחוס שגורם לראשו להתנפח ולהתפוצץ למוות.
הסרט יצא לאקרנים ב-1990 בבימויו של ג'ון לאפיה ומככבים בו אלכס וינסנט כאנדי בארקלי, ג'ני אגוטר כג'ואן סימפסון, גריט גרהאם כפיל סימפסון, כריסטין אליס כקייל, גרייס זבריסקי כגרייס פול, גרג גרמן כמטסון, בת' גראנט כגברת קטלוול, פיטר האסקל כמר סאליבן ובראד דוריף כקולו של צ'אקי.
משחק ילדים 3 (1991).
שמונה שנים לאחר מאורעות הסרט השני, מחדשים יצרני הבובה "גוד גייז" את הבובה הרדופה של צ'ארלס לי ריי, ומקימים אותו לתחייה. לאחר שצ'אקי עינה, ורצח את מר סאליבן, מנהל המפעל והחברה "Playpal toys" באכזריות, צ'אקי מצליח לאתר את אנדי בארקלי בן ה-16 בפנימיה צבאית בשם קנט (Kent). צ'אקי שולח את עצמו בחבילה של בובות "בחורים טובים" לפנימיה, במטרה להשלים את מזימתו. אך במקום שאנדי יפתח את החבילה, פותח אותה רונלד, ילד צעיר שגם כן נמצא בפנימיה. כעת צ'אקי מנסה להשיג את גופו של רונלד, מה שאנדי לא מוכן שיקרה.
לבסוף, צ'אקי מובס בכך שנפל אל תוך מאוורר תפעול גדול וגופו נקרע לגזרים.
הסרט יצא לאקרנים ב-1991 בבימויו של ג'ק בנדר ומככבים בו ג'סטין וואלין כאנדי בארקלי, פרי ריבס כקריסטן דה סילבה, ג'רמי סילברס כרונלד טיילר, פיטר האסקל כמר סאליבן, דקין מת'יוז כקולונל קוקרן, טרוויס פיין כשלטון, דין ג'ייקובסון כהרולד, מת'יו ווקר כרב-סרן אליס, אנדרו רובינסון כסמל בוטניק ובראד דוריף כקולו של צ'אקי.
כלתו של צ'אקי (1998).